ওয়েবের প্রথম গভীর ক্ষেত্র
ওয়েবের প্রথম গভীর ক্ষেত্র হলো জেমস ওয়েব মহাকাশ দূরবীক্ষণ যন্ত্রের তোলা প্রথম অপারেশনাল চিত্র, যাতে স্ম্যাকস জে০৭২৩.৩–৭৩২৭ (দক্ষিণীয় বৃহৎ নক্ষত্রপুঁজ জরীপ জেমস০৭২৩.৩-৭৩২৭) ছায়াপথ স্তবক এর চিত্র ধারণ করা হয়েছে, স্ম্যাকস জে০৭২৩.৩–৭৩২৭ হচ্ছে পতত্রীমীন মণ্ডল নক্ষত্রমন্ডলে পৃথিবী থেকে ৫.১২ বিলিয়ন আলোকবর্ষের সঠিক দূরত্ব সহ একটি ছায়াপথ স্তবক। ১১ জুলাই ২০২২-এ জনসাধারণের সামনে উন্মুক্ত করা যৌগিক চিত্রটি দূরবীক্ষণ যন্ত্রের নিয়ার-ইনফ্রারেড ক্যামেরা (NIRCam) দ্বারা নেওয়া হয়েছে এবং দক্ষিণ গোলার্ধ থেকে দৃশ্যমান আকাশের একটি ক্ষুদ্র এলাকার ছবি এতে রয়েছে। ছবিটিতে হাজার হাজার ছায়াপথ দৃশ্যমান, যা এখন পর্যন্ত তোলা প্রথম মহাবিশ্বের সর্বোচ্চ-রেজোলিউশনের ছবি।